Il-President Amerikan Barack Obama wissa lis-suċċessur Trump biex ma joqgħodx għal devjazzjonijiet ta' valuri u normi Amerikani mir-Russja. Hu qal dan waqt taħdidiet f'Berlin mal-Kanċilliera Ġermaniża Angela Merkel. Iżda saħaq ukoll li għamel kuraġġ bil-fatt li Donald Trump se jinsisti fuq is-sħubija man-NATO u li ma jfixkilhiex. "Mhux se nistenna li l-president elett se jmexxi bl-istess mod li mexxejna aħna f'dawn it-tmien snin, iżda ma jistax jaddotta mod realpolitik , u jekk għandu jissuġġerixxi li naqtgħu xi kuntatti minn mar-Russja, anke għad-diżappunt ta xi wħud, li jagħmel dan fi żmien konvenjenti. L-eks kandidata tad-Demokratiċi għall-President tal-Istati Uniti, Hillary Clinton, esprimiet diżappunt għat-telfa elettorali tas-siġġu presidenzjali Amerikan. Dan ġimgħa wara li r-Repubblikan Donald Trump sar il-President elett tal-Istati Uniti wara kampanja missielta sal-aħħar. Clinton ammettiet li l-istint tagħha wara t-telfa kien li żżomm ktieb f'idha bħala kumpanija u ma toħroġ qatt minn darha "Li niġi hawnhekk ma kienet faċli xejn" sostniet Clinton waqt diskors li tat f'attività taċ-Children's Defence Fund. "Naf li ħafna minnkom preżenti hawnhekk tinsabu ddiżappuntati bir-riżultat, u anke jiena, iktar milli nista' nfisser fil-kliem. Madanakollu Clinton ħeġġet liċ-ċittadini Amerikani biex ma jaqtgħu qalbhom qatt minn xejn u jkomplu jgħixu bil-valuri Amerikani li dejjem kienu fis-seħħ. Il-belt Afrikana Johannesburg tinsab fil-quċċata tal-klassifika tal-iktar destinazzjoni Afrikana popolari għar-raba' sena konsekuttiva. Dan skont indiċi mill-Mastercard Global Destinations Cities għall-2016. Sal-aħħar ta' din is-sena Johannesburg se tkun laqgħet 3.6 biljun turist. Żieda ta' 6.2% meta mqabbel mas-sena ta' qabel. Huwa stmat ukoll li 1.4 biljun se jkunu żaru l-Kajr fl-Eġittu, filwaqt li Cape Town u Casablanca fil-Marokk isegwu fil-lista, b'miljun u 831,000 turist rispettivament. Dan juri kemm it-turiżmu huwa mutur ewlieni fl-ekonomija Afrikana hekk kif is-suq qed ikompli jikber. Ir-rapport jgħid ukoll li t-turisti jibqgħu jżuru dawn il-postijiet riżultat tal-faxxinu tagħhom għall-istorja u l-arkitettura fost oħrajn. Espert tal-enerġija nukleri fi ħdan in-Nazzjonijiet Magħquda elenka li l-Iran qed jipperikola l-ftehim bejn il-poteri ewlenin fid-dinja billi ma żammx mal-limitu stabbilit fuq materjal sensittiv. L-Aġenzija Internazzjonali għall-Enerġija Atomika, l-IAEA qalet li l-Iran qabżet il-limitu ta' 130 tunnellata f'dak li hu heavy water stock għat-tieni darba minn Jannar. Dan minkejja li l-pajjiż stess ppropona rimedju għall-azzjoni. Madanakollu is-sitt poteri oħrajn li ffurmaw parti mill-ftehim, inkluż l-Istat Uniti ma kkummentawx dwar l-imġiba tal-Iran. Issa qed jitqajmu mistoqsijiet dwar il-President elett Donald Trump li kemm-il darba kkritika dan il-ftehim. Pajjiżi oħrajn qed jistaqsu jekk Trump hux se jkun jista' jżomm monitoraġġ tajjeb fuq każi bħal dawn ladarba jieħu s-siġġu presidenzjali f'Jannar li ġej. Il-midja Ċiniża flimkien mal-ogħla awtoritajiet qed jissieltu għal iktar kontroll tal-internet u prodotti teknoloġiċi oħrajn, wara li laqgħa bejn uffiċjali tas-sigurtà infniet bit-tensjoni dwar il-liġi tas-sigurtà online fiċ-Ċina. Il-midja Komunista fil-pajjiż qalet li għandu jitkisser il-monopolju fuq teknoloġiji ewlenin u ma jibqgħux marbutin ma' produzzjonijiet teknoloġiċi ta' pajjiżi barranin. Dan kollu sar jum wara il-President Xi Jinping appella għal governanza iktar siewja tal-internet waqt il-ftuħ tal-Konferenza Dinjija dwar is-suġġett. Mill-2014 iċ-Ċina ospitat uffiċjali minn kumpaniji bħal Microsoft, Apple, Facebook u Alibaba bil-għan li jippromwovu l-viżjoni ideali tagħhom ta' internet iktar ikkontrollat mill-gvernijiet. Il-livell tal-baħar fi New Zealand għola b'2 metri wara li t-terremot ta' 7.8 fuq l-iskala Richter tal-ġimgħa li għaddiet laqat lill-pajjiż. Xjentisti qed jgħidu li qatt ma raw fenomenu bħal dan isegwi diżastru naturali bħalma kien it-terremot, li għadu qed iħalli impatt indirett fuq il-pajjiż b'diversi maltempati iħasdu inħawi differenti. Sa nhar il-Ħamis fi New Zealend kienu qed isiru diversi landslides kawża tat-terremot bir-riżultat li 2 persuni nqatlu taħt it-tajn. It-terremot ħasad il-pajjiż nhar it-Tnejn li għadda, fejn iktar minn elf turist u residenti evakwaw il-bini u ntalbu jersqu lil hinn kemm jista' jkun mill-kosta.